A kiadás alapjául szolgáló mű

Eduard Habsburg: The Habsburg Way: Seven Rules for Turbulent Times

Published by Sophia Institute Press, USA, 2023

Copyright © 2023 by Eduard Habsburg

All rights reserved

This Hungarian edition published in arrangement with Sophia Institute Press through Riggins Rights Management.

A kötet a Habsburg Ottó Alapítvány szakmai segítségével jött létre.

Fordította

Virág László

Borítóterv

Balázs Laura, Oláh Gábor

Hitel Kiadó, Budapest, 2025

Felelős kiadó Gorácz Anikó

Felelős szerkesztő Kárpáti Gábor Csaba

Szöveggondozó Rusznák György

Műszaki szerkesztés Evolor Bt.

Az elektronikus verziót az eKönyv Magyarország Kft. forgalmazza

www.ekonyv.hu

hitelkonyvkiado.hu

ISBN 978-615-6702-91-3

A Habsburg út {1} méltatása

A Habsburgok, akik 1273-ban a Szent Római Birodalom Rudolf királyától indultak, az elmúlt ezer év leghíresebb családja; és mint a legtöbben az angol nyelvterületen, én sem tudtam róluk eleget.

Ez a lenyűgöző könyv kifejti azt a hét alapelvet, amelyeken eredményeik nyugszanak. Bár megvoltak a bolondjaik és gazembereik, hitehagyottjaik és túlbuzgó reformereik, a többség – bajnokaik és hőseik, valamint esetleges szentjeik – maradandót alkotott.

Legjobbjaik komoly katolikusok voltak, a tradíció szerelmesei, akik hittek a házasságban és a gyermekekben, az igazságban és a törvényes rendben, a bátorságban és a szolgálatban. Tudták, hogy fontos jól meghalni. Mozgásteret engedtek népeiknek, és rendszeresen dolgoztak a békéért és a jólétért. Birodalmuk inkább házasságok, mint katonai hódítások révén növekedett. Ez grandiózus volt, mégis kissé az esetlegességeknek kitett.

Ez az elmélkedésekből és anekdotákból álló könyv könnyed léptekkel visz végig bennünket a Habsburg-történet nagy részén. Egyszerre bátorító és hasznos mindannyiunk számára, akik szeretjük és értékeljük a nyugati civilizációt.

George Pell bíboros

A Habsburg út – hét szabály a zavaros időkre mesterien vázol fel hét alapelvet, amelyek több mint nyolcszáz esztendőn keresztül befolyásolták és irányították a Habsburg családot. Habsburg Eduárd főherceg személyes tapasztalatok révén mutatja meg, hogy ezek az alapelvek ma éppúgy alkalmazhatók, mint az elmúlt évszázadokban.

Newt Gingrich,

az Amerikai Egyesült Államok Képviselőházának volt elnöke

Meglehet, A Habsburg út a legfontosabb történelemkönyv, amely nyugtalan korunkban megjelent. Ez egy közel évezrednyi időt felölelő memoár, és nincs olyan tárgy – a hittől és a családtól az etikettig és a birodalomig –, amely kikerülne a szerző éles elméjének és elragadó prózájának hatóköréből. A Habsburgok számos figyelemre méltó és valószínűtlen tettet hajtottak végre az idők során. Eduárd főherceg ezekhez hozzátett még egyet: felélesztette az „önfejlesztés” műfaját, és az általa ajánlott öröklött bölcsesség nagyban hozzájárulhat civilizációnk helyreállásához.

Michael Knowles

TARTALOM

Előszó a magyar kiadáshoz

Bevezetés

Habsburgként felnőni

A hét szabály

A Habsburgok rövid története

1. Házasodj meg (és legyen sok gyermeked)!

2. Légy katolikus (és gyakorold a vallásodat)!

3. Higgy a birodalomban (és a szubszidiaritásban)!

4. Állj ki a törvényért és az igazságért (és az alattvalóidért)!

5. Tudd, hogy ki vagy (és élj aszerint)!

6. Légy bátor a csatában (vagy legyen egy kiváló hadvezéred)!

7. Halj meg jól (és legyen emlékezetes temetésed)!

A Habsburgok ma

Köszönetnyilvánítás

Utószó
Magyarország és a Habsburg észjárás

A szerzőről

Életem legfontosabb Habsburgjainak, feleségemnek és gyermekeimnek, mert mire mennénk a Család nélkül?

Boldog Károly császárnak és királynak;

bárcsak sokan megismernék a Hit e szerény óriását!

ELŐSZÓ A MAGYAR KIADÁSHOZ

Egy magyar Habsburgnak, aki ráadásul az ország nagykövete is, nem egyszerű dolog Magyarországon a családjáról szóló könyvet bemutatni.

Valószínűleg arról lehet szó, hogy a magyarok többségének a fejében még mindig tudatos vagy tudattalan előítéletek élnek a Habsburg családdal szemben. Nemzeti ünnepeink egyike például a Habsburg-uralom ellen 1848-ban kirobbant magyar szabadságharcról emlékezik meg. Nem csoda hát, ha sokak fejében családunkat a mai napig önkényuralkodónak tekintik. Az ilyesfajta előítéletekre részben a szocializmus évei is ráerősítettek.

Van azonban egy nagyon konkrét mód, hogyan lehetne magyar szemszögből pozitívan beszélni a Habsburgokról. A család magyar ága, amelyből származom, 250 éve önzetlenül és nagy szeretettel viseltetik a haza és a nyelv iránt. Alapítója József Antal főherceg, aki Peter Fendi 1834-ben készült, a népes Habsburg klánt ábrázoló – bizonyos tekintetben „családi fotónak” tekinthető, e kötet borítójaként szolgáló – festményén is látható. Fordítsák csak meg a könyvet – a nagy bajszú József főherceg a leghátsó sorban, a vállán rózsaszínű sálat viselő hölgytől jobbra áll.

A nádorok közvetítettek a magyarok lángoló szabadságszeretete és a néha túlságosan merev struktúrákban gondolkodó, Bécsben lakó császárok között. József Antal főherceg leszármazottjai Magyarországon éltek, magyarul beszéltek, és magyarnak érezték magukat. Egyikük, István főherceg adta át 1848-ban a magyar követeléseket Bécsben kuzinjának, a császárnak. A dolgok tehát évszázadok óta kicsit bonyolultabbak, mint elsőre látszanak.

Vagy említhetem nagybátyámat, Ottót. Akinek az utolsó császár fiaként a szívébe volt írva Magyarország iránti szeretete! Temetése után a szívét Pannonhalmára vitték, mert mindig Magyarországért dobogott (egyszer azt mondta apámnak, hogy ha rajta múlik, akkor az EGÉSZ testét itt temetik el, mert ez volt az otthona, de sajnos, a hagyomány az hagyomány…). Azért történt így, mivel diákkorában pannonhalmi bencés szerzetesek nevelték. Habsburg Ottó magyar állampolgár volt, és oly nagy tisztelet és szeretet övezte életében, hogy több mint félszáz magyarországi település választotta díszpolgárának. Fia, György, jelenleg Magyarország párizsi nagykövete.

Az Olvasó kezében tartott kötet az amerikai közönségnek íródott. Célom az volt vele, hogy gyors és közérthető módon bemutassam famíliám legfontosabb képviselőit, rövid történelmi áttekintést nyújtsak, és megismertessem a családom életét meghatározó hét legfontosabb alapelvet. Törvényszerű, hogy Magyarország ebben a közel 800 éves történetben ha nem is főszerepet, de fontos mellékszerepet játszik.

Ezért hiszem úgy, hogy könyvecském a magyar közönség számára is érdekes lehet. És talán alkalmat kínál arra, hogy friss „magyar szemmel” nézzünk a Habsburg-házra!

Habsburg Eduárd

BEVEZETÉS

A 21. században miért kellene bárkinek is a „Habsburg észjárás” szerint tevékenykednie? Vajon a Habsburgok nem évszázadokkal ezelőtti uralkodók, egy rég letűnt, porlepte császári család? Vajon nem kellene óvakodnunk az uralkodóktól, királyoktól, császároktól és általában a zsarnokoktól – és vajon nem erre az előfeltevésre épül az Egyesült Államok és számos modern nemzet? Milyen kapcsolat lehet a múlt királyi világa és a mai társadalom, politika és erkölcs között? (És ha már itt tartunk: nem „Hapsburgnak” kellene írni ezt, „p”-vel, nem pedig „Habsburgnak”, „b”-vel?)

Ezekre és sok más kérdésre is választ kapunk ebben a könyvben. Remélem, mire a végére érnek, megismerhetik a családom igencsak különböző tagjait, többek között a kampós orrú Rudolfot, aki 1273-ban az első szent római császár lett; az utolsó lovagot, Miksát, aki a 15. században az udvari költészet anakronisztikus világában élt; a jámbor Magdolna főhercegnőt, aki a 16. században kolostort alapított; népének uralkodó Anyját, Mária Terézia császárnét, aki a 18. században két évtized alatt tizenhat gyermeket szült; és a hit lágy szavú óriását, Boldog Károly császárt, aki a 20. században élt.

Megismerkedhetnek azzal a számos kapcsolattal is, amelyek a Habsburgokat az Egyesült Államokhoz fűzik. Tudták például, hogy Texas első kormányzóját 1691-ben a (spanyol) Habsburgok iktatták be? Vagy hogy az Egyesült Államok néhány államának területe eredetileg Habsburg-terület volt? És igen, többet megtudhatnak a híres Habsburg-állról, családunk házasságpolitikájáról is – és arról, hogyan lehet elérni, hogy különböző nemzetek békében éljenek együtt, egyetlen birodalmi tetőzet alatt (abban az esetben, ha ezt a feladatot tűznék ki maguknak).

Hogy világosan beszéljünk, ez a könyv nem a családunk történetének alapos áttekintése. Nem vagyok hivatásos történész, és már könyvtárnyi munkát írtak arról a nyolcszáz évről, amelynek során a Habsburgok hozzájárultak Európa történelmének alakításához. Én csupán a Habsburg család egyik tagja vagyok, aki a családom által követett legfontosabb elvekről elmélkedik – olyan szabályokról vagy elvekről, amelyek hitem szerint évszázadokon keresztül a boldogulásuk alapját jelentették.

A Habsburg család történetének rövid áttekintésével kezdem, öt fontos dátumra összpontosítva, amelyeket érdemes megjegyezni. Ezután hét olyan szabályt, elvet vagy maximát mutatok be, amelyek szerintem a Habsburgok gondolkodásának, cselekvésének, politikájának és családi életének alapját képezték. Mindegyikhez példákat hozok arra, hogy az évszázadok során a Habsburg uralkodók – férfiak és nők – hogyan valósították meg ezeket a szabályokat az életükben – és uralkodásukban –, és hogyan formáltak ezekkel akár egész országokat is. Lehet, hogy ezeket az elveket nem mindig ugyanúgy alkalmazták a korszakok során. De a Habsburgok alapvető képessége, hogy ezeket az értékeket az adott kornak megfelelő formába tudták önteni anélkül, hogy magát az elvet feláldozták volna.

Természetesen nem minden szabályt tartott be tökéletesen a közel ezer év alatt élt több ezer Habsburg. Sőt, sokszor voltak olyan uralkodóink, akik nem is éltek e szabályok szerint. De ezek a kudarcok szintén tanulságosak, mert arra késztették a famíliánk más tagjait, hogy az adott körülmények között lépjenek előre – hiszen a család erről is szól.

Végezetül ez a könyv azt hivatott bemutatni, hogyan lehet egy értékrendet a mai életünkben és korunkban alkalmazni. Megmutatom, hogy a Habsburg család hogyan testesíti meg ugyanazokat az ősi értékeket még a 21. században is, jóval az Osztrák–Magyar Monarchia megszűnése után. Végezetül azt a kérdést szeretném feltenni, hogy vajon nem lenne-e jobb az életünk, a politika – sőt, a világunk –, ha megpróbálnánk legalább néhány dolgot a „Habsburg észjárás” szerint tenni?

{1} Az angol nyelvű kiadás címe: The Habsburg Way: Seven Rules for Turbulent Times.